Predkladacia správa

      Nadväzne na závery schválenej Koncepcie daňovej reformy v rokoch 2004 – 2006 sa prehodnotil súčasne platný zákon č. 544/1990 Zb. o miestnych poplatkoch v znení neskorších predpisov. Výsledky potvrdili nutnosť vykonania vecných zmien v tejto právnej úprave a to najmä v súvislosti s tými druhmi miestnych poplatkov, ktorých vyberanie na úrovni samosprávy nie je v súlade so Smernicami Európskej únie.
      Ide o miestny poplatok z predaja alkoholických nápojov a tabakových výrobkov, poplatku zo vstupného a z reklamy, ktoré vyrubuje obec z tržieb resp. z ceny, pričom dochádza k ďalšiemu poplatkovému zaťaženiu na úrovni samosprávy, a to s fiskálnym cieľom. Keďže v týchto prípadoch sa už uplatňujú nepriame dane, ktoré taktiež plnia fiskálnu funkciu, najneskôr vstupom Slovenskej republiky do Európskej únie sa má zrušiť ďalšie zdanenie s rovnakým cieľom na miestnej úrovni a to v súlade so Smernicami Rady 92/12/EHS a čl. 33 šiestej smernice Rady č. 77/388/EHS. So zreteľom na túto skutočnosť, sa v predloženom návrhu novely zákona o miestnych poplatkoch, tieto druhy miestnych poplatkov vypúšťajú.  
      Ďalej sa v návrhu novely zákona o miestnych poplatkoch poplatok za zber, prepravu a zneškodňovanie komunálnych odpadov a drobných stavebných odpadov zaraďuje v súlade s inými druhmi miestnych poplatkov medzi fakultatívne druhy miestnych poplatkov. V predloženom návrhu sa tiež upresňuje  predmet miestneho poplatku za pobyt a za  jadrové zariadenie. S účinnosťou od 1. januára 2005 sa zrušuje poplatok za ubytovaciu kapacitu.
      Z 52 pripomienkujúcich miest zaslalo do stanoveného termínu svoje pripomienky 33 a piati zaslali pripomienky po určenom termíne. Štrnásť subjektov nezaslalo svoje pripomienky vôbec. Vecné pripomienky sa po vzájomnom posúdení akceptovali. Z povinne pripomienkujúcich miest sa neakceptovala zásadná pripomienka Ministerstva životného prostredia SR, ktorá sa týkala  ich nesúhlasu so zaradením miestneho poplatku za zber, prepravu a zneškodňovanie komunálnych odpadov a drobných stavebných odpadov medzi fakultatívne poplatky. Rozpor sa neodstránil ani na úrovni p. štátnych tajomníkov. 
      Pripomienky legislatívnotechnické sú v návrhu premietnuté. Hromadná pripomienka verejnosti nebola uplatnená. Vyhodnotenie pripomienkového konania je súčasťou tohto materiálu.
      Predloženým návrhom sa očakáva v roku 2004 zníženie ročných výnosov z miestnych poplatkov a to z dôvodu zrušenia miestnych  poplatkov približne o 322 mil. Sk. Keďže navrhovaná zmena je vzájomne prepojená a podmienená aj so zmenami v iných daňových zákonoch, znížené výnosy obcí budú kompenzované v rámci úpravy podielových daní zo štátneho rozpočtu. Ďalšie zníženie príjmov sa očakáva v roku 2005 z dôvodu zrušenia  miestneho poplatku za ubytovaciu kapacitu a to približne o 20 mil. Sk v rámci Slovenska. 
     Predložený návrh novely zákona bude mať v zásade pozitívny dopad na obyvateľov ako aj na hospodárenie podnikateľskej sféry. Nebude mať vplyv na životné prostredie.